# DATGANIAD YSGRIFENEDIG

# GAN

# LYWODRAETH CYMRU

|  |  |
| --- | --- |
| **TEITL**  | **Diweddariad i ganllawiau ynghylch ymweliadau i wasanaethau mamolaeth a newyddenedigol mewn ysbytai** |
| **DYDDIAD** | **09 Mai 2022** |
| **GAN** | **Eluned Morgan, y Gweinidog Iechyd a Gwasanaethau Cymdeithasol** |

Mae Llywodraeth Cymru yn cyhoeddi Atodiad 2 diwygiedig ynghylch ymweliadau i wasanaethau mamolaeth a newyddenedigol. Mae’r atodiad hwn yn rhan o Ganllawiau Ymweld ag Ysbytai GIG Cymru a fydd yn dod i rym ar 9 Mai 2022. Mae’r rhain yn disodli’r Canllawiau a gyhoeddwyd yn flaenorol ar 21 Mehefin 2021.

Mae iechyd, diogelwch a lles menywod beichiog, pobl sy’n geni a’u babanod, a staff mewn unedau mamolaeth, unedau newyddenedigol ac yn y gymuned yn hollbwysig ac yn flaenoriaeth lwyr inni o hyd. Disgwyliaf i’r holl geisiadau sy’n ymwneud ag ymweld â lleoliadau gofal iechyd gael eu trin â thrugaredd ac empathi gan sicrhau bod budd pennaf cleifion yn cael eu diwallu, a bod prosesau asesu risg lleol yn cael eu gweithredu.

Mae’r canllawiau sy’n cael eu cyhoeddi heddiw yn parhau i gategoreiddio partner a enwebwyd sy’n cefnogi menyw yn ystod ymweliadau i’r ysbyty yn **ymwelydd hanfodol**. Yn yr un modd, mae rhieni neu brif roddwyr gofal yn bartneriaid mewn gofal newyddenedigol, ac felly, ni ddylid eu hystyried yn ymwelwyr i unedau newyddenedigol. Dylid ystyried y rhain hefyd yn **hanfodol** i iechyd a lles eu babanod.

Mae’r canllawiau’n nodi’r egwyddorion allweddol y disgwyliwn iddynt gael eu gweithredu ym mhob bwrdd iechyd yng Nghymru er mwyn sicrhau bod menywod beichiog a babanod yn cael tegwch o ran profiad ble bynnag y maent yn cael eu gofal.

Nid oes newidiadau eraill i’r prif ganllawiau ymweld ag ysbytai nac i’r datganiad atodol cysylltiedig.

Gellir dod o hyd i’r canllawiau drwy ddilyn y ddolen hon:

[Ymweld ag ysbytai yn ystod y coronafeirws: canllawiau Gorffennaf 2021 [HTML] | LLYW.CYMRU](https://llyw.cymru/ymweld-ag-ysbytai-yn-ystod-y-coronafeirws-canllawiau-gorffennaf-2021-html#section-56377)